A BIZOTTSÁG 488/2005/EK RENDELETE
(2005. március 21.)
az Európai Repülésbiztonsági Ügynökség által felszámított díjakról és költségekről
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a polgári repülés területén a közös szabályokról és az Európai Repülésbiztonsági Ügynökség létrehozásáról szóló, 2002. július 15-i 1592/2002/EK európai parlamenti és tanácsi rendeletre (1) és különösen annak 53. cikke (1) bekezdésére,
az Európai Repülésbiztonsági Ügynökség igazgatóságával folytatott konzultációt követően,
mivel:
(1)
Az Európai Repülésbiztonsági Ügynökség (a továbbiakban: az Ügynökség) bevételei a Közösség és bármely más, az 1592/2002/EK rendelet 55. cikkében említett megállapodásokban részt vevő valamennyi európai harmadik ország hozzájárulásából, az Ügynökség által kiállított, fenntartott vagy módosított bizonyítványok és engedélyek kérelmezői által fizetett költségekből, valamint az Ügynökség által biztosított kiadványok, a fellebbezések kezelésének, a képzések és egyéb szolgáltatások díjaiból származnak.
(2)
Az Ügynökség bevételeinek és kiadásainak egyensúlyban kell lenniük.
(3)
Az e rendeletben említett díjakat és költségeket kizárólag az Ügynökség követelheti és hajthatja be, euróban. Azokat átlátható, igazságos és egységes módon kell megállapítani.
(4)
Az Ügynökség által felszámított költségek nem veszélyeztethetik az érintett európai iparágak versenyképességét. Továbbá olyan alapokon kell nyugodniuk, amelyek kellően figyelembe veszik a kisvállalkozások hozzájárulási képességét. Emellett a tagállamok területén a vállalkozások földrajzi elhelyezkedése nem jelenthet diszkriminatív tényezőt.
(5)
A kérelmezőt a lehető legalaposabban tájékoztatni kell a számára nyújtandó szolgáltatásért előreláthatólag fizetendő összegről és kifizetésének módjáról még a szolgáltatás elvégzése előtt. Az ezen összeg meghatározásának alapjául szolgáló kritériumoknak egyértelműeknek, egységeseknek kell lenniük, és azokat nyilvánosságra kell hozni. Amennyiben ezen összeg előzetes megállapítása nem lehetséges, a kérelmezőt erről a szolgáltatás elvégzése előtt tájékoztatni kell. Ilyen esetben a szolgáltatás elvégzésekor fokozatosan fizetendő összeg meghatározására vonatkozó egyértelmű szabályokról még a szolgáltatás elvégzése előtt meg kell állapodni.
(6)
A kérelmezőre terhelt költségek összege az Ügynökség által elvégzett feladat bonyolultságától és az annak megfelelő munkaterheléstől függ.
(7)
Az iparágaknak pénzügyileg átláthatónak kell lenniük, és előre kell tervezniük kiegyenlítendő költségeiket. Ezzel egy időben egyensúlyt kell fenntartani az Ügynökség által vállalt, a típusalkalmassági vizsgálat elvégzésével járó összes kiadás és az általa felszámított költségek eredménye között. A pénzügyi eredmények és az Ügynökség előrejelzései alapján ezért engedélyezni kell a költségtételek évenkénti felülvizsgálatát.
(8)
Az e rendeletben meghatározott intézkedések összhangban vannak az 1592/2002/EK rendelet 54. cikke által létrehozott bizottság véleményével,
ELFOGADTA EZT A RENDELETET:
I. FEJEZET
ÁLTALÁNOS RENDELKEZÉSEK
1. cikk
Ezt a rendeletet az Európai Repülésbiztonsági Ügynökség (a továbbiakban: az Ügynökség) által nyújtott szolgáltatások - beleértve az áruszolgáltatást is - ellenértékeként felszámított díjakra és költségekre kell alkalmazni.
A rendelet többek között meghatározza azokat az eseteket, amelyekben az 1592/2002/EK rendelet 48. cikke (1) bekezdésében említett díjak és költségek esedékesek, e díjak és költségek összegét, valamint azok kifizetésének módját.
2. cikk
E rendelet alkalmazásában:
a)
„díjak”: az Ügynökség által beszedett és az ezen Ügynökség által nyújtott, a típusalkalmassági vizsgálaton kívüli szolgáltatások miatt az igénybevevők által fizetendő összegek;
b)
„költségek”: az Ügynökség által beszedett és a kérelmezők által az 1592/2002/EK rendelet 15. cikkében említett, ezen Ügynökség által kiállított, fenntartott vagy módosított bizonyítványok és engedélyek megszerzéséért, fenntartásáért vagy módosításáért fizetendő összegek;
c)
„típusalkalmassági vizsgálatok”: az Ügynökség által kezdeményezett valamennyi olyan tevékenység, amely az 1592/2002/EK rendelet 15. cikkében említett bizonyítványok és engedélyek kiállításához, fenntartásához és módosításához közvetlenül vagy közvetve szükséges;
d)
„kérelmező”: minden olyan természetes vagy jogi személy, aki az Ügynökség által nyújtott valamely szolgáltatásban - beleértve egy bizonyítvány vagy engedély fenntartását vagy módosítását is - való részesülését kéri;
e)
„közvetlen költségek”: a típusalkalmassági vizsgálatokban közvetlenül érintett személyzet bérköltsége, valamint a típusalkalmassági vizsgálatok keretében e személyzet szállításának költsége;
f)
„fajlagos költségek”: a típusalkalmassági vizsgálatok keretében a személyzet szállás- és étkezési költségei, előre nem látott kiadásai, valamint napidíja;
g)
„közvetett költségek”: az Ügynökség típusalkalmassági vizsgálatok elvégzésével járó általános költségterheinek - beleértve a szabályozási anyag kidolgozásával járókat is - megosztása;
h)
„tényleges költség”: az Ügynökség által ténylegesen vállalt kiadások;
i)
„szabályozási anyag”: valamennyi, az 1592/2002/EK rendelet 14. cikke (2) bekezdésének megfelelően kidolgozott dokumentáció.
II. FEJEZET
DÍJAK
3. cikk
Az Ügynökség díjakat szed be valamennyi, a kérelmezőknek nyújtott szolgáltatásért, köztük az áruszolgáltatásért is, a következők kivételével:
a)
típusalkalmassági vizsgálatok;
b)
az Európai Parlament és a Tanács 1049/2001/EK rendeletének (2) megfelelően bármely formában átadott dokumentumok és információk;
c)
az Ügynökség honlapján ingyenesen hozzáférhető dokumentumok.
Az Ügynökség az 1592/2002/EK rendelet 35. cikkének megfelelően a határozatai elleni fellebbezések benyújtásakor is díjat számít fel.
4. cikk
(1) Az Ügynökség által felszámított díjak összege a nyújtott szolgáltatás tényleges költségének felel meg, beleértve annak a kérelmező rendelkezésére bocsátásával járó költségét is.
(2) Az 1592/2002/EK rendelet 35. cikke szerinti fellebbezés benyújtásakor követelhető díjat átalány formájában határozzák meg, amelynek mértékét a melléklet ismerteti. Amennyiben a fellebbezési eljárás végén a fellebbező számára kedvező döntés születik, az Ügynökség ezen átalányösszeget automatikusan visszafizeti.
(3) A díjak összegét euróban kell kifejezni. Azt a kérelmezővel a szolgáltatás teljesítése előtt közölni kell, továbbá a díjfizetés módját is.
5. cikk
A díjakat a kérelmezőnek vagy adott esetben a fellebbezőnek kell megfizetnie.
A díjakat euróban kell felszámítani.
Ellenkező szerződéses kikötés hiányában azokat a szolgáltatás elvégzésének megkezdése előtt vagy adott esetben a fellebbezési eljárás megindítása előtt kell beszedni.
III. FEJEZET
KÖLTSÉGEK
6. cikk
(1) A felszámított költségek elegendő bevételt biztosítanak ahhoz, hogy fedezzék a típusalkalmassági vizsgálatok valamennyi, közvetlen, közvetett és fajlagos költségét, beleértve a vonatkozó folyamatos felügyelettel járó költségeket is.
(2) Az Ügynökségnek bevételei és kiadásai között külön kell feltüntetnie a típusalkalmassági vizsgálatokhoz kapcsolódókat.
E célból:
a)
az Ügynökség által a típusalkalmassági vizsgálatok ellenértékeként felszámított költségeket külön tételként kell szerepeltetni, és azokat külön kell elkönyvelni;
b)
az Ügynökségnek bevételekre és kiadásokra bontott, részletes könyvelést kell vezetnie. A költségvetési nómenklatúrában szereplő minden egyes kiadás esetében egy elosztási kulcs határozza meg e kiadásnak a típusalkalmassági vizsgálatokhoz kapcsolható hányadát.
(3) A költségekről minden pénzügyi év kezdetén általános előzetes becslést kell készíteni. E becslés alapjául az Ügynökség korábbi pénzügyi eredményei, tervezett kiadásai és bevételei, valamint előzetes munkaterve szolgálnak.
(4) A tagállamok területén működő vállalkozások közötti bárminemű diszkrimináció elkerülése végett az e vállalkozások számára végzett típusalkalmassági vizsgálatokhoz kapcsolódó szállítási költségeket összesítik, és azokat a kérelmezők között egyenlőképpen osztják meg.
(5) Az e rendelet hatálybalépését követő 14 hónapon belül a melléklet átnézésre és felülvizsgálatra kerül. Ezt követően évente felülvizsgálható.
A mellékletben szereplő összegeket és együtthatókat az Ügynökség hivatalos kiadványában is közzé kell tenni.
7. cikk
A felszámított költségek a következő elem(ek)ből tevődnek össze:
a)
Egy rögzített rész, amelynek összege az Ügynökség által elvégzett feladat összetettségének függvényében változik; a rögzített rész különféle értékeit, valamint az azokhoz kapcsolódó együtthatókat a melléklet határozza meg.
b)
Egy, a kapcsolódó munkaterheléssel arányosan változó rész, amelyet a munkaórák és a 9. cikk (2) bekezdésében meghatározott óradíj szorzataként kell kifejezni. Az óradíj összegét a melléklet határozza meg.
c)
Egy típusalkalmassági vizsgálat azon fajlagos költségeinek megfelelő összeg, amelyeket teljes egészében tényleges költségükön számítanak fel.
8. cikk
(1) A költségeket a következőképpen kell meghatározni:
Σ R = x D
ahol:
ΣR
=
az Ügynökség által felszámított költségek éves összege
D
=
az Ügynökség költségvetésében szereplő éves kiadások
x
=
a típusalkalmassági vizsgálatokhoz közvetlenül vagy közvetve kapcsolódó éves kiadások százalékos aránya
(2) Az 1592/2002/EK rendelet 53. cikke (4) bekezdése második albekezdésében említett átmeneti időszak alatt a fenti rendelet 48. cikke (1) bekezdése a) pontjában említett hozzájárulás egy részét, ha szükséges, a típusalkalmassági vizsgálatok során az Ügynökség által viselt költségek fedezésére lehet fordítani. Ebben az esetben ezen időszak alatt a költségeket a következőképpen kell meghatározni:
Σ R = xD - Cp
ahol:
Cp
=
az 1592/2002/EK rendelet 48. cikke (1) bekezdés a) pontjában említett hozzájárulás azon része, amelyet az Ügynökség által végzett típusalkalmassági vizsgálatok finanszírozására használnak fel.
Legkésőbb 2008. január 1-jétől Cp = 0.
9. cikk
(1) A felszámított költségek összege a típusalkalmassági vizsgálat összetettségétől és a kapcsolódó munkaterheléstől függ. Azt a következő képlet alkalmazásával kell meghatározni:
R = F + (nh * t) + S
ahol:
R
=
fizetendő költség
F
=
rögzített rész, amely az elvégzett vizsgálat jellegétől függ (lásd a mellékletben)
nh
=
kiszámlázott órák száma (alkalmazása esetén, lásd a mellékletet)
t
=
óradíj (alkalmazása esetén, lásd a mellékletet)
S
=
fajlagos költségek
(2) Az óradíjat (ód) az Ügynökség típusalkalmassági vizsgálatokba közvetlenül bevont személyzetének éves összes bérköltsége határozza meg. Azt a következő képlet segítségével kell kiszámítani:
t = Cs/N
ahol:
Cs
=
az Ügynökségnek a típusalkalmassági vizsgálatokba közvetlenül bevont személyzetének éves összes bérköltsége (bérek, nyugdíj- és társadalombiztosítási járulékok)
N
=
az Ügynökségnek a típusalkalmassági vizsgálatokba közvetlenül bevont személyzete ledolgozott óráinak éves összege
10. cikk
A 9. cikk sérelme nélkül, abban az esetben, ha egy típusalkalmassági vizsgálatot, részben vagy egészben, a tagállamok területén kívül végeznek el, az e területeken kívülre történő szállítás költségeit beszámítják a kérelmezőnek kiszámlázott költségekbe. E művelet vagy részművelet esetében a fizetendő költség összegét a következő képlet segítségével kell meghatározni:
R = F + (nh * t) + S + V
ahol:
R
=
a fizetendő költség
F
=
rögzített rész, amely az elvégzett vizsgálat jellegétől függ (lásd a mellékletben)
nh
=
a kiszámlázott órák száma (alkalmazása esetén, lásd a mellékletet)
t
=
óradíj (alkalmazása esetén, lásd a mellékletet)
S
=
fajlagos költségek
V
=
szállítási többletköltségek
A kérelmezőnek kiszámlázott szállítási többletköltségek magukban foglalják a tagállamok területén kívülre történő szállítás tényleges költségeit, valamint a szakértők által az utazással töltött, óradíjban kiszámlázott időt.
11. cikk
A kérelmező kérésére a típusalkalmassági vizsgálatot a szokásostól eltérő módon is elvégezhetik, amennyiben ahhoz az ügyvezető igazgató beleegyezését adja.
Ebben az esetben a típusalkalmassági vizsgálatot a következőképpen végzik el:
a)
ahhoz a személyzet olyan csoportjait rendelik, amelyeket az Ügynökség rendes esetben, ha a szokásos eljárásokat követné, nem rendelne; illetve
b)
abba olyan humán eszközöket vonnak be, hogy a vizsgálatot rövidebb idő alatt végzik el, mint az rendesen, az Ügynökség szokásos eljárásaival történne.
Ebben az esetben a felszámított költségeket kivételesen megnövelik, hogy teljes egészében fedezzék az Ügynökségnek e különleges kérés teljesítésével járó kiadásait.
12. cikk
(1) A költségeket a kérelmezőnek kell fizetnie. Azokat euróban kell felszámítani.
(2) Egy bizonyítvány vagy engedély kiállításának, fenntartásának vagy módosításának feltétele, hogy a felszámított költségeket maradéktalanul kifizessék. A fizetés elmaradása esetén az érintett bizonyítványt vagy engedélyt az Ügynökség visszavonhatja, miután a kérelmezőt arról hivatalosan értesítette.
(3) Az Ügynökség által alkalmazott költségtáblázatról, valamint a költségek kifizetésének módjáról a kérelmezőt kérelmének benyújtásakor tájékoztatni kell.
(4) Azon típusalkalmassági vizsgálatokra, amelyek esetében változó részt kell fizetni, az Ügynökség a kérelmezőnek árajánlatot ad, amelyet a kérelmezőnek az adott vizsgálat megkezdése előtt jóvá kell hagynia. Ezen árajánlatot az Ügynökség módosítja, amennyiben a vizsgálat az eredetileg tervezettnél egyszerűbbnek és gyorsabban elvégezhetőnek bizonyul, vagy éppen ellenkezőleg, annak elvégzése összetettebb és hosszabb időt vesz igénybe, mint amit az Ügynökség ésszerűen előirányozhatott.
(5) Azon vizsgálatok esetében, amelyeknél csak rögzített részt kell fizetni, ez utóbbi felét az adott vizsgálat megkezdése előtt kell rendezni, míg fennmaradó részét a bizonyítvány vagy engedély kiállításakor kell kifizetni.
(6) Azon vizsgálatok esetében, amelyeknél változó részt kell fizetni, a térítendő költségek teljes összegének (beleértve egy esetleges rögzített részt is) 30 %-át az adott vizsgálat megkezdése előtt kell kifizetni, és ezen összeg 40 %-át a vizsgálat elvégzése során fokozatosan, negyedévi részletekben kell kifizetni. A 30 %-os utolsó részletet a bizonyítvány vagy engedély kiállításakor kell kifizetni.
(7) A kiállított bizonyítványok vagy engedélyek fenntartásáért felszámított költségeket az Ügynökség által megállapított, és e bizonyítványok vagy engedélyek tulajdonosaival közölt ütemterv szerint kell fizetni. Ezen ütemterv az Ügynökség által, e bizonyítványok és engedélyek érvényességének megállapítását szolgáló ellenőrzéseken alapul.
(8) Amennyiben egy előzetes vizsgálatot követően az Ügynökség egy kérelem elutasításáról határoz, a kérelmező által kifizetett valamennyi költséget visszafizeti, leszámítva a kérelem elbírálásával járó adminisztrációs költségeinek fedezésére szolgáló összeget. Ezen összeg a mellékletben szereplő, rögzített költségnek felel meg.
(9) Amennyiben egy típusalkalmassági vizsgálatot az Ügynökségnek azért kell megszakítania, mert a kérelmező eszközei nem elégségesek, vagy ez utóbbi nem tesz eleget vonatkozó kötelezettségeinek, az Ügynökség munkájának megszakításakor a felszámított költségek teljes összegét követelheti.
IV. FEJEZET
ÁTMENETI ÉS ZÁRÓ RENDELKEZÉSEK
13. cikk
2005. június 1-jét követően a típusalkalmassági vizsgálatok után felszámított költségeket kizárólag az Ügynökség követelheti és hajthatja be.
A tagállamok a típusalkalmassági vizsgálatokért nem számíthatnak fel költségeket, akkor sem, ha azokat az Ügynökség megbízásából végzik.
Az Ügynökség a tagállamoknak visszatéríti azon típusalkalmassági vizsgálatok költségeit, amelyeket ez utóbbiak az Ügynökség megbízásából végeznek.
A tagállamok által az Ügynökség megbízásából végzett azon típusalkalmassági vizsgálatok esetében, amelyek 2005. június 1-jén már folyamatban vannak, az Ügynökség a költségeket úgy számítja fel, hogy elkerülje azoknak a kérelmező általi kétszeri kifizetését.
14. cikk
E rendelet végrehajtása céljából legkésőbb 30 nappal az 1-13 cikk alkalmazhatóságát megelőzően az Ügynökség írásban erősíti meg a Bizottságnak, hogy el tudja látni azokat a feladatokat, amelyekre e szöveg kötelezi, és többek között ki tudja számítani és számlázni a kérelmezőket terhelő költségeket, és ki tudja fizetni a visszatérítéseket a tagállamoknak.
15. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Az 1-13 cikk 2005. június 1-jétől alkalmazható.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. március 21-én.